Sumonyi Zoltán

*Példabeszéd a magukat megalázókról*

*(Lukács, 14, 7-14)*

*Gömöriéknek: Marinak és Gyurinak, baráti szeretettel*

Lakodalmi asztal

Étellel, itallal

Megrakodva roskadozik, –

Vendéget marasztal.

Kell is a sok étel,

Nagy asztal, sok székkel;

Hivatalos a rokonság,

Abban nincs kivétel.

Hanem ahogy sorra

Érkeznek a torra,

Mintha mind a főhelyekre

Hivatalos volna.

Leülnek előre,

Meg az asztalfőre;

Hosszú útról érkezők csak

Állnak, hátradőlve.

Körülnéz a gazda

(A vőlegény apja),

„Hol van az én ipam-uram?” –

Szeme azt kutatja.

Meglátja a falnál,

Elhúzódva ott áll,

Se asztala, se egy széke.

Kezében a nagy tál.

Felhorgad a gazda:

„Huss, apraja-nagyja!

Menjetek csak gyorsan hátrább,

Ott a lóca, padka!

Nászuram meg szépen

Mellettem a széken!

Aki magát megalázza,

Az az én vendégem!

S aki magát tolja

Mind magasabb polcra,

Viselje, ha megalázzák,

Ha koppan az orra!”

*Megjelent: Parnasszus, 2012. nyár*